**Opstillingsgrundlag – Helene Liliendahl Brydensholt**

Kære storkreds,

Jeg stiller mig hermed til rådighed som folketingskandidat for Alternativet i Nordsjællands Storkreds, med håbet om at blive genvalgt til Folketinget. Jeg har nu siddet i Folketinget for Alternativet i lidt over et år, hvor jeg er blandt andet er gruppeforperson. At sidde i Folketinget er hårdt arbejde, men det er også et meget meningsfuldt hverv. Jeg glæder mig hver dag over, at jeg kan tage på arbejde og kæmpe for at Alternativets politik bliver til virkelighed - til gavn for mennesker, dyr og alt øvrigt liv på kloden.

Op til folketingsvalget i 2022 havde vi et magisk og unikt sammenhold i Nordsjælland. Det var samspillet mellem aktive medlemmer, der ydede en enorm indsats, engagerede kandidater og en stærk bestyrelse, der skaffede Nordsjælland mandatet. Vi gik til valget som et hold, og holdet sikrede os sejren. Jeg håber, at vi kan genskabe holdånden til næste Folketingsvalg. Jeg vil i hvert fald gøre mit for at bidrage så godt jeg overhovedet kan.

En af grundende til, at jeg er medlem af Alternativet og med stolthed repræsenterer partiet, er, at jeg har et dybfølt ønske om, at vi som samfund ændrer på de strukturerer, der har skabt klima-, natur- og biodiversitetskrisen. De af jer, der kender mig, ved også at mit hjerte især brænder for at skabe bedre vilkår for børn, familier, flygtninge og dyr, hvilket jeg lige nu arbejder for via mine ordførerskaber i Folketinget. Nogle af de konkrete politiske sejre, jeg er stolt af allerede at have udrettet som folkevalgt for et lille parti, er at jeg bl.a. har fået skrevet et helt nyt fokus på børns talblindhed ind i en politisk aftale, stoppet en grel stramning i udlændingeloven samt sikret penge til etableringen af Danmarks (og formentlig Verdens) første Borgerting for Dyrevelfærd.

Jeg er ikke det Folketingsmedlem, der er mest i medierne, hvilket på sin vis giver god mening, da jeg som gruppeforperson arbejder meget i maskinrummet og supporterer de øvrige gruppemedlemmer, så deres arbejde bliver nemmere. Jeg er klart en holdspiller og ikke en solokører. Jeg drives af sagen, og jeg har ikke behov for at blive eksponeret mere end højst nødvendigt. Når det er sagt, så elsker jeg at dele Alternativets politik og budskaber fra Folketingets talerstol såvel som i medierne. Men det er sagen og de politiske budskaber, der er vigtige for mig, ikke mig selv som person.

Jeg håber, at I vil genopstille mig som kandidat.

De bedste hilsner

Helene Liliendahl Brydensholt